കൊറോണ പ്രതിരോധത്തിന് ഇന്ത്യക്ക് എല്ലാ സഹായവും നല്കും: 25 മില്ല്യണ് ഡോളറിന്റെ ധനസഹായം പ്രഖ്യാപിച്ച് ആന്റണി ബ്ലിങ്കന് ന്യൂഡല്ഹി: കൊറോണ മഹാമാരിയെ പ്രതിരോധിക്കാന് ഇന്ത്യയ്ക്ക് പൂര്ണ പിന്തുണ നല്കി അമേരിക്ക. ഇതിന്റെ ഭാഗമായി 25മില്ല്യണ് യുഎസ് ഡോളറിന്റെ ധനസഹായം പ്രഖ്യാപിച്ചു. യുഎസ് സ്റ്റേറ്റ് സെക്രട്ടറി ആന്റണി ബ്ലിങ്കനും വിദേശകാര്യ മന്ത്രി എസ് ജയശങ്കറുമായുള്ള കൂടിക്കാഴ്ച്ചയിലാണ് കൊറോണ പ്രതിരോധ സഹായം സംബന്ധിച്ച് ധാരണയായത്. കൊറോണ അമേരിക്കയേയും ഇന്ത്യയേയും വളരെ മോശമായി ബാധിച്ചു. പ്രതിസന്ധി സമയത്തുണ്ടായ ഇന്ത്യയുടെ സഹായം ഒരിക്കലും മറക്കില്ല. ഇന്ത്യയുമായുള്ള ശക്തമായ ബന്ധമാണ് യുഎസ് ഭരണകൂടത്തിന് പ്രധാനം. അതിനാല് തന്നെ കൊറോണ പ്രതിരോധത്തിന് ഇന്ത്യയ്ക്ക് ആവശ്യമായ എല്ലാവിധ സഹായവും പിന്തുണയും നല്കുമെന്നും അദ്ദേഹം കൂട്ടിച്ചേര്ത്തു.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കൊറോണ പ്രതിരോധത്തിന് പുറമെ പൗരത്വ നിയമ ഭേദഗതി, ലൗജിഹാദ്, കാര്ഷിക നിയമങ്ങള്, ഇന്ഡോ പസഫിക് മേഖലയിലെ ക്വാഡ് സഖ്യത്തിന്റെ പ്രവര്ത്തനം തുടങ്ങിയ കാര്യങ്ങളില് ചര്ച്ച നടന്നു. ഇന്ത്യയുടെ ദേശീയ സുരക്ഷാ ഉപദേഷ്ടാവ് അജിത്ത് ഡോവലുമായും പ്രധാനമന്ത്രി നരേന്ദ്രമോദിയുമായും അദ്ദേഹം കൂടിക്കാഴ്ച്ച നടത്തിയിരുന്നു. അഫ്ഗാനുമായുള്ള പ്രശ്നത്തിന് പരിഹാരം സൈനിക ഇടപെടലല്ലെന്ന് അദ്ദേഹം വ്യക്തമാക്കി, അഫ്ഗാനില് ജനാധിപത്യ പരിഹാരം വേണമെന്ന് ഇന്ത്യയും അഭിപ്രായപ്പെട്ടു. ഇന്ത്യക്കാരും അമേരിക്കക്കാരും മനുഷ്യന്റെ അന്തസ്സിലും തുല്യതയിലും നിയമത്തിലും വിശ്വസിക്കുന്നവരാണ്. ജനാധിപത്യത്തിന്റെ അടിസ്ഥാന തത്വങ്ങള് അതുതന്നെയാണെന്ന് ആന്റണി ബ്ലിങ്കന് കൂടിക്കാഴ്ച്ചകള്ക്ക് ശേഷം വ്യക്തമാക്കി.